KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2009. augusztus 25-i rendkívüli ülésére)

TÁRGY: 
EGÉSZSÉGÜGYI KÖZSZOLGÁLTATÁSI FELADATOK ELLÁTÁSA

A Képviselő-testület 2007. szeptember 1-jei hatállyal az egészségügyi szolgáltatások körébe tartozó egyes járóbeteg szakellátási feladatait a Kiskunhalasi Semmelweis Kórház Kht (továbbiakban:Kht.) által képviselt konzorcium útján látta el. A Fővárosi Bíróság 2009. augusztus 3-án közzétett, 22.Fpk.01-09-005770/4. sz. végzésével elrendelte a vagyonkezelési feladatokat ellátó Kht. felszámolását. A felszámoló Kerszi Zrt. megbízottja Dr. Romhányi Zoltán 2009. augusztus 7-én kelt levelében  a vagyonkezelési szerződést azonnali hatállyal, de legkésőbb 2009. augusztus 31. napjára lehetetlenülés jogcímén felmondta, továbbá jelezte, hogy a határnaptól számítva az egészségügyi tevékenységet, szolgáltatást megszünteti.

Kiskunhalas Város Önkormányzata a Semmelweis Kórház működtetésére új, 100%-ban önkormányzati tulajdonú non-profit Kft-t hozott létre. Az új Semmelweis Halasi Kórház Nonprofit Kft. ügyvezető igazgatója 2009. augusztus 19. napján tett ajánlata szerint a társaság a Kiskunhalasi Semmelweis Kórház Kht. által végzett tevékenységet, a kiskőrösi járóbeteg szakellátást tovább kívánja folytatni a korábbi feltételek mellett azzal a kivétellel, hogy nem tudják vállalni a bővítő beruházásokat és felújításokat, kizárólag a meglévő eszközök üzemeltetését. A járóbeteg-szakellátást a Kiskunhalasi Semmelweis Kórház Kht és az Országos Egészségbiztosítási Pénztár között jelenleg érvényben lévő finanszírozási szerződésben foglalt kapacitások erejéig biztosítja. A társaság a kiskőrösi munkavállalókat alkalmazni kívánja. 
Az Önkormányzat az egészségügyi közszolgáltatások ellátásához, a működési engedély kiadásához szükséges személyi és tárgyi feltételekkel nem rendelkezik, ezért az ellátási területen élő lakosság folyamatos betegellátása, a megfelelő egészségügyi közszolgáltatások biztosítása érdekében az Önkormányzat az egészségügyi szakellátási kötelezettségét a Semmelweis Halasi Kórház Nonprofit Kft-vel kötött közszolgáltatási és vagyonkezelési szerződés megkötése által tudja teljesíteni 2009. szeptember 1. napjától. Ezért indokolt, hogy a Önkormányzat kijelöléssel adja vagyonkezelésbe a feladatellátáshoz szükséges ingó és ingatlan vagyontárgyakat.
A fentiek alapján javaslom, hogy a Képviselő-testület az egészségügyi közszolgáltatási feladatok ellátásáról a határozat-tervezetben foglaltak szerint döntsön.
Kiskőrös, 2009. augusztus 19.

Domonyi László sk.

polgármester

HATÁROZAT-TERVEZET

1. 
A Képviselő-testület tudomásul veszi, hogy a Kiskunhalasi Semmelweis Kórház KHt. a felszámolására indított eljárás miatt, a 2007. július 13. napján kelt Vagyonkezelési és Szolgáltatási szerződésben vállalt egészségügyi szakellátásokat nem képes működtetni, ezért a feladatellátást 2009. augusztus 31. napjával megszünteti.


A Képviselő-testület felkéri a Polgármestert, hogy a feladatellátásra és a vagyonkezelésre vonatkozó szerződés megszüntetésével kapcsolatos intézkedéseket tegye meg.

2. 
A Képviselő-testület megállapítja, hogy az Önkormányzat a Kiskunhalasi Semmelweis Kórház KHt. által eddig ellátott egészségügyi közszolgáltatások ellátásához, a működési engedély kiadásához szükséges személyi és tárgyi feltételekkel nem rendelkezik, ezért az ellátási területen élő lakosság folyamatos ellátása, a megfelelő egészségügyi közszolgáltatások biztosítása érdekében, az egészségügyi ellátórendszer fejlesztéséről szóló 2006. évi CXXXII. tv. 2. § (3) bek., a helyi önkormányzatokról szóló 1990. évi LXV. tv. 80/A-80/B. §-a, az államháztartásról szóló 1992. évi XXXVIII. tv. 105/A-105/D. §-a, valamint az önkormányzati vagyonról, a vagyon hasznosításáról szóló 13/1992. (VII. 8.) önk. rendelet 3/A-3/K. §-a alapján, a határozat mellékletét képező Közszolgáltatási és Vagyonkezelési szerződéssel, az abban meghatározott egészségügyi közszolgáltatások ellátását a Semmelweis Halasi Kórház Nonprofit Kft-nek, 2009. szeptember 1. napjától, határozatlan időre átadja, és a feladatok ellátásához szükséges önkormányzati vagyont – kijelöléssel – a Kft. ingyenes vagyonkezelésébe adja.

3. 
A Képviselő-testület felhatalmazza a Polgármestert a Közszolgáltatási és Vagyonkezelési szerződés aláírására.

Felelős:
polgármester

Határidő:
2009. augusztus 31.

